
Αθήνα  15-10-2026
ΔΕΛΤΙΟ ΤΥΠΟΥ
Πρόεδρος υπό παραίτηση ή υπό προστασία;
Οι πληροφορίες ότι ο Υπουργός Αγροτικής Ανάπτυξης και Τροφίμων ζήτησε και την παραίτηση του Προέδρου του ΕΛΓΟ–ΔΗΜΗΤΡΑ αποτελούν ουσιαστικό βήμα προς τη σωστή κατεύθυνση. Η ΠΟΓΕΔΥ στηρίζει μια τέτοια απόφαση καθώς δείχνει συνέπεια στην εξαγγελθείσα αλλαγή σελίδας και αναγνωρίζει ότι η ευθύνη της διοίκησης φτάνει μέχρι την κορυφή.
Την ίδια στιγμή, πληροφορίες θέλουν τον Αντιπρόεδρο της Κυβέρνησης να στηρίζει την παραμονή του Προέδρου. Εάν ισχύουν, η Αντιπροεδρία οφείλει να εξηγήσει γιατί παρεμβαίνει για να διατηρήσει έναν Πρόεδρο τον οποίο ο αρμόδιος Υπουργός επιδιώκει να αλλάξει.
Ο κ. Αντιπρόεδρος οφείλει πλέον να απαντήσει δημόσια, χωρίς υπεκφυγές: Διαψεύδει ότι ο Υπουργός ζήτησε την παραίτηση; Διαψεύδει ότι ο ίδιος παρεμβαίνει υπέρ της παραμονής του Προέδρου; Εάν οι πληροφορίες είναι ανακριβείς, να τις διαψεύσει. Εάν είναι ακριβείς, να αναλάβει δημόσια την ευθύνη της στάσης του.
Εάν στηρίζει την παραμονή του Προέδρου, οφείλει να εξηγήσει με ποια κριτήρια και πώς αξιολόγησε τα ζητήματα διοίκησης, εποπτείας και διαχείρισης που έχει θέσει η ΠΟΓΕΔΥ. Γιατί, λοιπόν, θεωρείται απαραίτητη η παραμονή του συγκεκριμένου Προέδρου; Υπάρχουν έργα, αναθέσεις ή χρηματοδοτικές πρωτοβουλίες των οποίων η προώθηση συνδέεται με την παραμονή του; Εάν υπάρχουν, να δημοσιοποιηθούν ο σχεδιασμός, οι εμπλεκόμενοι, οι προϋπολογισμοί και οι διαδικασίες επιλογής. Η συνέχεια ενός δημόσιου οργανισμού διασφαλίζεται από τους θεσμούς και τις υπηρεσίες του και δεν εξαρτάται από την προστασία μιας καρέκλας.
Ο Πρωθυπουργός έχει θέση; Εγκρίνει την πρωτοβουλία του Υπουργού για αλλαγή διοίκησης ή αποδέχεται την ανατροπή της μέσω παρέμβασης της Αντιπροεδρίας;
Η απαίτηση αυτή αποκτά ιδιαίτερο βάρος μετά το Action Plan 2. Η ΠΟΓΕΔΥ επαναφέρει τα συγκεκριμένα ερωτήματά της: Ποιοι σχεδίασαν, ποιοι ανέλαβαν έργα και συμβουλευτικές υπηρεσίες, πόσο πληρώθηκαν και τι παρέδωσαν; Η Αντιπροεδρία οφείλει πλήρη απολογισμό του σχεδίου που ανέλαβε να εγγυηθεί πολιτικά.
Οι εκκρεμότητες των ενισχύσεων, οι καθυστερήσεις και η ταλαιπωρία των παραγωγών αποτελούν κριτήρια αξιολόγησης της εφαρμογής του. Με ποιον απολογισμό αποτελεσμάτων μπορεί η Αντιπροεδρία να αξιώνει ότι η δική της στήριξη αποτελεί επαρκή εγγύηση και για τη διοίκηση του ΕΛΓΟ; Όποιος διεκδικεί την πολιτική πατρότητα μεταρρυθμίσεων λογοδοτεί και για τις επιδόσεις τους.
Η ΠΟΓΕΔΥ απαιτεί απομάκρυνση του Προέδρου, ανεξάρτητο έλεγχο και δημόσιες απαντήσεις. Η εξυγίανση δεν μπορεί να προχωρά με υπουργική ευθύνη και να σταματά με αντιπροεδρικό βέτο.

